**Notă informativă**

**la proiectul hotărîrii Guvernului pentru aprobarea Regulamentului privind salarizarea angajaților din instituțiile medico-sanitare finanțate de la bugetul de stat, subordonate Ministerului Sănătății**

***Condițiile ce au impus elaborarea proiectului******hotărîrii***

Asigurarea şi îmbunătăţirea continuă a sănătăţii populaţiei şi dezvoltarea sistemului de sănătate este o strategie prioritară a Guvernului Republicii Moldova.

Realizarea prevederilor trasate în Strategia naţională de sănătate publică în mare măsură depinde de competitivitatea şi responsabilitatea ce şi-o asumă personalul de specialitate, nivelul standardelor profesionale de serviciu, de distribuire clară a sarcinilor în activitatea de bază. Totodată, una din problemele stringente rămâne nivelul insuficient de salarizare a personalului din instituțiile medicale finanțate de la bugetul de stat.

Conform ultimelor rapoarte ale Organizației Mondiale a Sănătății principalele probleme identificate în domeniul resurselor umane din sănătate la nivel global sunt insuficiența cadrelor medicale, repartizarea neuniformă geografică a cadrelor medicale, competențe insuficiente sau necorespunzătoare. În publicațiile Organizației Mondiale a Sănătății toate țările membre au fost îndemnate să identifice căi pentru soluționarea problemelor menționate.

 La nivel european s-a constatat, că până în anul 2020 deficitul de medici, asistenți medicali, stomatologi și farmaciști va ajunge la un milion. Prin urmare, problemele existente nu numai că afectează și Republica Moldova, dar și creează premize pentru lucrătorii medicali de a migra în alte țări pentru a activa, unde condițiile de viață și de lucru sunt mai bune, iar salariile – mai mari și corespund necesităților și cerințelor de viață. Oportunitățile de studia și de a munci peste hotarele republicii sporesc exodul cadrelor din sistemul sănătății.

Prin urmare, salariile mici, condițiile de muncă nesatisfăcătoare și migrația personalului medical pun în pericol asigurarea calității serviciilor medicale prestate și împiedică atingerea obiectivului privind asigurarea domeniului sănătăţii publice cu resurse umane competente şi suficiente.

În prezent, salariile personalul instituțiilor medicale finanțate de la bugetul de stat sunt mult inferioare salariilor personalului instituțiilor medicale încadrate în sistemul asigurării obligatorii de asistență medicală. De aceea este foarte important de a crea un mecanism de salarizare și motivare profesională a specialiștilor, adecvat sarcinilor majore, competențelor și profesionalismului înalt în activitate.

În condițiile actuale este dificil de a motiva tinerii specialiștii de se angaja în cadrul instituțiilor medico-sanitare finanțate de la bugetul de stat. Drept exemplu, putem da faptul că în prezent salariul de funcție al unui tânăr specialist medic în domeniul sănătății publice constituie 1397 lei, iar a unui lucrător medical cu studii medii de specialitate – este de 1254 lei.

Proiectul respectiv vizează personalul a 47 instituții medicale subordonate Ministerului Sănătății:

* 37 instituții din cadrul Serviciului de Supraveghere de Stat a Sănătăţii Publice (SSSSP),, inclusiv Centrul Naţional de Sănătate Publică;
* Centrul Național de Transfuzie a Sângelui;
* Centrele de reabilitare, recuperare și plasament pentru copii (Centrul republican de reabilitare pentru copii, Centrul de plasament și reabilitare pentru copii de vârstă fragedă mun. Chișinău, Centrul de plasament și reabilitare pentru copii mun. Bălți, Centrul de recuperare pentru copii Ceadîr Lunga, Centrul ftiziopneumologic de reabilitare pentru copii Cornești, Centrul ftiziopneumologic de reabilitare pentru copii Tîrnova);
* Agenția de Transplant;
* Centrul Național de Management în Sănătate;
* Centrul Național de Medicină Sportivă ”Atletmed”.

În prezent condițiile de salarizare al personalului din instituțiile medicale finanțate de la bugetul de stat, subordonate Ministerului Sănătății, sunt reglementate de Legea nr.355-XVI din 23.12.2005 cu privire la sistemul de salarizare în sectorul bugetar și de HG nr.381 din 13.04.2006 cu privire la condițiile de salarizare a personalului din unitățile bugetare. Întrucât mecanismul de salarizare actual a suferit periodic multiple completări și modificări, acesta a devenit un mecanism dificil de aplicat în practică. Din momentul aprobării HG nr.381 din 13.04.2006, salariile de funcție a personalului medical au fost majorate într-o măsură neînsemnată în perioada anilor 2009-2014, în ultimii 3 ani acestea nefiind majorate deloc. Ajustările periodice și multitudinea de sporuri și suplimente aplicate la salariul de funcție nu reflectă în totalitate calitate și volumul de lucru realizat. Pe de altă parte, actualul mecanism de salarizare nu are la bază principiul de performanță în muncă și nu pune în evidență competențele și abilitățile personale ale angajatului care ar contribui la motivarea acestuia.

Serviciul de Supraveghere de Stat a Sănătăţii Publice (SSSSP), conform Legii nr. 10-XVI din 03.02.2009 este autoritatea responsabilă de elaborarea, implementarea şi monitorizarea politicilor şi strategiilor, exercitarea supravegherii şi organizarea măsurilor de intervenţie în domeniul sănătăţii publice, inclusiv efectuarea activităţilor de cercetare-dezvoltare. Astfel, Serviciul de Supraveghere de Stat a Sănătăţii Publice este abilitat cu funcţii de fundamentare a politicilor şi implementarea măsurilor privind ameliorarea sănătăţii populaţiei, prin măsuri de prevenire şi profilaxie a maladiilor, prin asigurarea măsurilor de securitate chimică, epidemiologică şi radiologică a teritoriului ţării, în baza activităţilor de supraveghere, control şi investigaţii de laborator a valorilor de inofensivitate a factorilor de mediu, colectarea datelor, analiza, interpretarea şi difuzarea informaţiilor privind impactul asupra sănătăţii populaţiei a acestor factori.

În condiţiile actuale pe prim plan, ca elemente destabilizatoare a stării de sănătate, intervin factorii de mediu (social, economic, ocupaţional, habitual, a modului de viaţă, de comportament), a căror influenţe nocive provoacă nu doar patologii acute, dar recunoscute deja ca epidemii cu caracter cronic de ordin ne-infecţios (epidemii de maladii a aparatului circulator, epidemii de cancer, traumatisme ş.a.). În aceste condiţii, volumul şi complexitatea activităţilor la medicii şi asistenţii medicilor din domeniul sănătăţii publice a crescut substanţial, iar luând în consideraţie exodul personalului din SSSSP sarcina şi responsabilitatea per unitate de personal devine extrem de înaltă.

Necesitatea sporirii salarizării specialiştilor din cadrul SSSSP rezidă în primul rând din faptul, că salariul de bază al acestora este cel mai mic din sistemul sănătății. Totodată, cu adoptarea la 03 februarie 2009 a Legii nr.10-XVI  privind supravegherea de stat a sănătăţii publice, volumul de sarcini, care revine specialiștilor SSSSP s-a majorat esențial (depășind cantitativ cifra de 145-160%). Povara asupra SSSSP s-a majorat și în urma faptului, că în ultimii ani au avut loc formarea unor noi structuri statale (agenții), care au preluat din Serviciu de Supraveghere de Stat a Sănătăţii Publice unitățile de state, fără să prea complet și obligaţiunile, conducând la creșterea poverii profesionale pe personalul rămas în Serviciu. De asemenea, rolul și importanța specialiștilor a crescut semnificativ, în mare parte prin apariția noilor direcții de activitate, cum ar fi supravegherea maladiilor netransmisibile (cadiovasculare, hipertonia, bolile aparatului respirator, tumorile bolile determinate de nutriția nerațională a populației ș.a.), promovarea sănătății, urgențele de sănătate publică, etc., fapt determinat de vectorul european de dezvoltare a țării.

Rezultatele unei analize privind exodul specialiştilor cu studii superioare şi studii medii de specialitate din serviciu denotă că părăsesc Serviciul preponderent persoanele tinere şi apte de muncă, inclusiv cei care deja deţin categorii de calificare profesională şi au o vechime în muncă, respectiv: - pînă la 10 ani - 15%, între 11-20 ani – 11,6%. La baza acestui exod de personal, în primul rînd stau motivele de ordin economic, sau nesatisfacerea angajaţilor de condiţiile şi nivelul de remunerare a muncii. Deficitul de personal din Serviciu în unele teritorii administrative, actualmente impune o sarcină funcţională dublă, sau chiar triplă pentru a face faţă necesităţilor în servicii de sănătate publică.

 Trebuie de menționat, că în cadrul supravegherii de stat și a efectuării investigațiilor și masurătorilor, lucrătorii medicali sunt supuși riscului factorilor nocivi de origine biologică, fizică, chimică, radioactive. Riscurile menționate sunt prezente în urma necesității:

 - efectuării măsurătorilor instrumentale ale parametrilor controlului calităţii funcţionării instalaţiilor radiologice, protecţiei barierelor staţionare (mobile) de la surse (generatoare) de radiaţii ionizante în toate instituţiile medicale şi zonele industriale din republică;

 - exercitarea funcţiilor privind efectuarea în condiţii de acţiune a factorului ionizant în timpul testărilor şi măsurătorilor dozimetrice generale, radiometrice la locurile de munca în mediul ocupaţional al personalului din unităţile nucleare şi radiologice şi în mediu ambiant pe întreg teritoriul republicii;

- participarea la cercetarea de serviciu a cazurilor de accidente cu radiaţii (incidente) locale sau degajarea substanțelor toxice;

- participarea în activitățile formaţiunilor nemilitarizate ale protecției civile, alte exerciţii şi antrenamente efectuate de Guvernul Republicii Moldova, Ministerul Sănătăţii şi alte organisme naționale, internaţionale (interstatale) de profil, unde sînt folosite sursele radioactive.

De asemenea, specialiștii în sănătate publică efectuează supravegherea, evaluarea şi cercetarea factorilor de mediu cu impact asupra sănătăţii, inclusiv controlul staţiilor de epurare, sistemelor de canalizare, gestionarea deşeurilor, inclusiv celor toxice, fermelor şi complexelor zootehnice, centralelor termice, depozitelor angro, magazine care comercializează produse chimice, etc. Un rol important le revine medicilor igieniști la participarea în comun cu medicii epidemiologi în cercetarea cazurilor de toxiinfecții alimentare, bolilor diareice acute și alte boli infecțioase provocate de produsele alimentare, apă**,** fiind supuși riscurilor de sănătate, determinate de factorul biologic.

Primordial este de a îmbunătăţi condiţiile de salarizare pentru personalul de specialitate din SSSSP, întrucât acest serviciu beneficiază de cele mai mici salarii în rândul instituțiilor medicale. Or, principiul fundamental de activitate al SSSSP este reorientarea sistemului de sănătate de la metodele de tratament şi îngrijiri medicale costisitoare spre metode cost-eficiente de promovare a sănătăţii, prevenire şi profilaxie a maladiilor, care ar contribui la o economie esenţială a mijloacelor băneşti din sistemul de sănătate, la diminuarea poverii economice asupra bugetului ţării produsă de nivelul înalt al morbidităţii şi mortalităţii premature în rândul populaţiei.

Agenţia de Transplant este o instituţie publică, care realizează politici şi programe naţionale de transplant de organe, ţesuturi şi celule umane, asigurând pacienţilor acces egal la servicii de transplant. Concomitent, conform atribuţiilor de serviciu, salariaţii Agenţiei de Transplant, activează în condiţii specifice de muncă: prelevare, preparare, conservare, validare, alocare, stocare şi transport pentru transplantul de organe, ţesuturi şi celule umane pe teritoriul Republicii Moldova.

În procesul activităţii, Agenţia se confruntă cu multe dificultăţi, una majoră fiind angajarea unui personal calificat. Această dificultate este generată de problema salarizării personalului deoarece, fiind unitate bugetară, Agenţia se încadrează în condiţiile de salarizare a personalului din unităţile bugetare, reglementate prin Hotărîrea Guvernului nr. 381 din 13.04.2006 cu privire la condiţiile de salarizare a personalului din unităţile bugetare.

Centrul National de Transfuzie a Singelui este unica instituție la nivel național care recoltează sînge și componente sanguine, procesează singe și componentele sanguine în diverse componente și derivate sanguine, produce preparate biomedicale și diagnostice sanguine, testează și asigură calitatea produselor sanguine în corespundere cu normele naționale și europene, gestionând resursele sanguine, și stocurile de produse sanguine. Instituția asigură în regim non-stop evidența, trasabilitatea și asigurarea cu produse sanguine, asistența hemotransfuzională a pacienților instituțiilor medico-sanitare din țară, avînd o importanță strategică deosebită pentru Republica Moldova.

Centrul Naţional de Management în Sănătate (CNMS)este o instituţie din potenţialul sistemului sănătăţii cu abilităţi unice, care colectează, generalizează, analizează informaţia care provine de la prestatorii de servicii medicale şi o prezintă Ministerului Sănătăţii, instituţiilor medico-sanitare, structurilor internaţionale pentru elaborarea politicilor şi luarea deciziilor corecte în domeniul sănătăţii. Mai mult ca atît, CNMS, în strînsă conlucrare cu direcţiile ministerului elaborează proiecte de acte normative şi standarde care sînt implementate în sistemul sănătăţii pentru perfecţionarea asistenţei medicale. De asemenea CNMS gestionează sisteme informatice importante.

Colaborarea internaţională este una din cele mai vizibile şi importante activităţi nu numai pentru Centrul Naţional de Management în Sănătate, dar pentru întreg sistemul sănătăţii. Astfel, în cadrul Centrul Naţional de Management în Sănătate este amplasat Centrul Regional de Dezvoltare a Resurselor Umane în Sănătate a Ţărilor Europei de Sud-est, care este deja o autoritate în domeniu în această regiune. Centrul Naţional de Management în Sănătate este instituţia care raportează către OMS, Eurostat, OECD referitor la resursele sistemului sănătăţii, sînt iniţiate dialoguri referitor la stabilirea relaţiilor de colaborare cu organizaţii şi instituţii similare din alte ţări.

CNMS se confruntă cu probleme stringente care diminuează calitatea activităţii şi prezintă un pericol real de pierdere a potenţialului uman al instituţiei şi epuizarea posibilităţilor de atragere a specialiştilor valoroşi.

Centrul Naţional de Medicină Sportivă „Atletmed” este unica instituţie medicală de profil din Republica Moldova, cu finanţare de la bugetul de stat, a cărui scop este efectuarea examenului medical aprofundat al sportivilor în conformitate cu recomandările Federaţiei Internaţionale de Medicină Sportivă (Roma, 1983). Asistenţa medico-sportivă este acordată sportivilor loturilor Naţionale, Olimpice, Paralimpice, federaţiilor sportive, elevilor din liceele sportive şi populaţiei care practică cultura fizică şi sportul. În Republica Moldova sînt peste 130000 sportivi înregistraţi, dintre care aproximativ 6200 sportivi din loturile naţionale şi olimpice şi peste 60 de federaţii sportive. Circuitul medico-sportiv este asigurat pentru aproximativ 6700 de persoane care practica sportul. Accesul redus la serviciile de medicină sportivă duce la scăderea rezultatelor de performanţă a sportivilor şi a depistării tardive a patologiilor, care la rîndul lor provoacă diverse complicaţii de sănătate a generaţiei tinere.

 De asemenea, Centrul Naţional de Medicină Sportivă „Atletmed” asigură asistenţa medicală a competiţiilor şi cantonamentelor, realizează supravegherea medico-pedagogică a antrenamentelor, acordă asistenţă curativ-profilactică şi de recuperare sportivilor după traumatisme, efectuează suportul metodologic a reţelei de medicină sportivă şi serveşte drept bază clinică pentru instruirea medicilor în domeniu.

Accesul redus la serviciile de medicină sportivă este cauzat de insuficienţa cadrelor medicale, instituţiilor de profil şi dotării tehnico-materiale. Lipsa cadrelor este provocată de salarii neatractive în domeniul medicinei sportive.

Centrul republican de reabilitare pentru copii, Centrul de plasament și reabilitare pentru copii de vârstă fragedă mun. Chișinău, Centrul de plasament și reabilitare pentru copii mun. Bălți, sunt unicele instituţii medico-psiho-pedagogice şi sociale de tip rezidenţial din republică, specializate în tratamentul, reabilitarea, recuperarea, îngrijirea şi asistenţa pluridisciplinară a copiilor cu vîrsta cuprinsă între 7 zile şi 10 ani, instituţii ce contribuie simţitor la îmbunătăţirea condiţiilor de sănătate ale copiilor, formarea deprinderilor pentru o viaţă independentă şi crearea unui mediu favorabil de integrare socială. În instituţiile nominalizate sunt plasaţi copii rămaşi fără ocrotirea părintească, adică copii orfani, refuzaţi, abandonaţi, cu părinţi privaţi de drepturi părinteşti, plasaţi temporar din familii extrem de vulnerabile, copii invalizi lăsaţi de părinţi în grija statului, plasaţi din întreaga republică la demersurile oficiale ale Autorităţilor publice locale. Toţi copiii de vârstă fragedă din republică infectaţi HIV şi rămaşi fără îngrijirea părintească sunt plasaţi în instituţiile nominalizate. De menţionat, că 95 % din copii, la internarea în instituţii sunt bolnavi de diverse maladii cronice şi social condiţionate, mai cu seamă – subnutriţia, anemia, fetopatia alcoolică, encefalopatia perinatală, scabie, pediculoză, microsporie ş. a. Copiii plasaţi în instituţii, beneficiază de servicii multidisciplinare: medicale de diagnostic şi tratament, de reabilitare alături de educaţie, psihologie, alimentaţie raţională şi calitativă, condiţii bune de îngrijire şi creştere.

Complexitatea activităţii cu contingentul de copii menţionat mai sus, remunerarea subnivel a angajaţilor, responsabilitatea personală de viaţa şi sănătatea fiecărui copil a condus la migraţia înaltă a cadrelor şi la situaţia când uneori nu avea cine ieşi la lucru în grupe, care trebuie să asigure îngrijirea, alimentaţia şi tratamentul permanent 24/24 ore.

În Centrul ftiziopneumologic de reabilitare pentru copii Cornești și Centrul ftiziopneumologic de reabilitare pentru copii Tîrnova se află la tratament şi îngrijiri medicale copii din familii social-vulnerabile ce suferă cu infecţie tuberculoasă şi/sau maladii nespecifice ale aparatului respirator. În instituţiile nominalizate sînt plasaţi cele mai neajutorate şi vulnerabile contingente – copiii, care necesită acordarea unei asistenţe calitative, o atenţie sporită protecţiei copilului şi este o condiţie necesară pentru progresul societăţii şi respectarea dreptului copilului la supravieţuire, alimentaţie, familie, sănătate, etc.

Rolul acestor centre constă în asigurarea izolării copiilor din focarele de tuberculoză şi efectuarea profilaxiei primare (prevenirea îmbolnăvirii) sau secundare acestor copii, îndeosebi în cazurile tuberculozei multidrogrezistente.

Lipsa specialiştilor de profil în instituţiile nominalizate, provoacă dificultăţii în tratamentul complex de asanare a copiilor cu infecţie tuberculoasă, cît şi în îngrijire nemedicale a acestor copii.

În Centrul de recuperare pentru copii Ceadîr Lunga,specializat pentru reabilitarea copiilor cu maladii neuro-motorii şi bronho-pulmonare, anual se tratează circa 1700 copii, ce suferă de maladiile nominalizate. Ponderea copiilor invalizi cu maladiile respective în structura invalidităţii copiilor este de circa 45 %.

Centrul este destinat pentru reabilitarea pacienţilor cu afecţiuni neurologice, ortopedice, traumatologie şi afecţiunile pulmonare a copiilor cu vîrstă de la 2 pînă la 15 ani, copiilor în vîrstă de 2-7 ani ce suferă de afecţiuni respiratorii şi neuro-motorii cît şi copiilor cu Statut de „copil-invalid” cu vîrsta 8-14 ani care necesită îngrijire individuală, copiilor bolnavi născuţi de la părinţi participanţi la lucrările de lichidare a avariei de la Cernobîl pînă la vîrsta de 18 ani.

Recuperarea copiilor cu afecţiunile menţionate reprezintă un domeniu de activitate complexă medicală, educaţională, socială şi profesională prin care se urmăreşte restabilirea pe cît posibil a capacităţilor funcţionale pierdute de către un individ în urma unei boli sau a unui traumatism, precum şi dezvoltarea unor mecanisme compensatorii, care sa-i asigure în viitor posibilitatea de a munci sau auto deservire, respectiv o viaţă independentă din punct de vedere economic şi social.

Ţinem să menţionăm că, în instituţiile medicale nominalizate se menţine un flux migrator înalt în rîndul lucrătorilor medicali, fapt condiţionat de condiţiile grele de lucru, specificul de activitate, nivelul jos de salarizare a specialiştilor, inclusiv medici, personal medical cu studii medii.

În scopul îndeplinirii sarcinilor trasate instituţiilor în activitatea de bază, acoperirii volumului de lucru integral, menţinerii personalului existent în serviciu, micşorării fluctuaţiei cadrelor, este necesar de a întreprinde măsuri concrete întru redresarea situaţiei. Cele menționate mai sus impun elaborarea și implementarea unui nou mecanism de salarizare a personalului instituțiilor medicale finanțate de la bugetul de stat, bazat pe răspunderea şi complexitatea sarcinilor, volumul şi calitatea muncii, competenţa profesională, riscul professional și, desigur, bazat pe performanțele individuale.

***Principalele prevederi şi elementele noi ale proiectului***

Noul mecanism de salarizare presupune remunerarea personalului în baza răspunderii şi complexității sarcinilor, volumului şi calității muncii, competenţei profesionale, riscului profesional, precum și principiului realizării indicatorilor de performanţă.

Astfel remunerația angajaţilor din instituţiile medico-sanitare publice finanțate de la bugetul de stat, va fi constituit din:

 1) partea fixă a salariului;

 2) partea variabilă a salariului;

 3) alte norme şi garanţii salariale, ajutorul material.

*Partea fixă a salariului,* reprezintă mărimea lunară a salariului, stabilită în sumă fixă şi constituie garanţia minimă de remunerare a muncii angajaţilor din instituţie, în dependenţă de funcţia deţinută.

La stabilirea părții fixe a salariului, specificate în anexa nr.1 la proiectul de hotîrîre, au fost luate în calcul următoarele plăți, care conform prevederilor actelor normative în vigoare poartă caracter obligatoriu:

- salariul de funcţie stabilit în baza categoriilor de salarizare prevăzute pentru angajații din instituțiile medico-sanitare și de asistență socială;

- sporul la salariu pentru categoria de calificare deţinută, clasa de calificare;

 - sporul la salariu pentru vechimea în muncă;

- alte sporuri la salariu stabilite separat în funcție de specificul de activitate pentru anumite instituții și categorii de personal (stabilite în pct.8 la anexa nr.3 a HG nr.381 din 13.04.2006).

Grila salariilor de funcție propusă în proiect a rezultat în urma unei analize detaliate a structurii salariilor pe anul 2015 din fiecare instituție vizată, pe categorii pe personal și în funcție de vechimea în muncă. Astfel, informația cu privire la structura salariului pentru fiecare instituție individual, pe tipuri de servicii oferite (serviciul de transfuzie a sângelui, serviciul de sănătate publică, serviciile reabilitare, recuperare și plasament pentru copii, serviciul de transplant, ș.a.) a fost analizată de reprezentanții Ministerului Sănătății, iar salariile medii obținute conform specificului de activitate pe fiecare categorie de instituție, în funcție de categoria de personal și de vechime, au fost majorate în mediu cu 30 % și incluse în anexa nr.1. Aceeași metodă s-a utilizat și la stabilirea salariilor de funcție pentru personalul de conducere, stabilite în anexa nr.2 la proiectul dat.

*Partea variabilă a salariului*, reprezintă un supliment de plată la partea fixă a salariului, stabilit pentru competenţe profesionale şi nivelul de realizare a indicatorilor de performanţă.

 Pentru plata indicatorilor realizați, se vor utiliza mijloace financiare planificate în mărime de cel puțin 30% din salariile de funcție lunare.

***Alte norme şi garanţii salariale*,** reprezintă normele specifice de salarizare (pentru munca în zilele de sărbătoare; în timp de noapte, înlocuirea personalului temporar absent), sporurile de compensare pentru munca prestată în condiţii nefavorabile precum şi alte garanţii minime stabilite de stat (spor pentru grad ştiinţific, titlu onorific, etc., premiu pentru rezultatele activității instituțiilor, zilele profesionale și de sărbătoare, care se plătesc din contul economiilor formate) precum și ajutorul material acordat o dată în an salariaţilor.

***Fundamentarea economico-financiară***

Cheltuielile ce ţin de punerea în aplicare a majorărilor salariale prezentate, vor fi acoperite din contul şi în limita alocațiilor bugetare aprobate pentru anul respectiv, pentru fiecare instituţie medico-sanitară publică finanțată din bugetul de stat.

În urma implementării noului mecanism de salarizare și condițiile de salarizare se vor ameliora, salariul mediu lunar, inclusiv sporul pentru realizarea indicatorilor de performanțe, ajutorul material și premiile anuale, va crește substanțial pentru toate categoriile de personal.

*Pentru serviciul de transfuzie a sângelui și Agenția de Transplant:* Salariul de funcție al unui medic transfuziolog cu o vechime în specialitate de până la 10 ani va constitui 4200 lei, iar în condițiile realizării indicatorilor de performanță – cel puțin 5460 lei. Salariul de funcție al unui asistent medical cu o vechime în specialitate de până la 10 ani va constitui 3500 lei, iar în condițiile realizării indicatorilor de performanță – cel puțin 4550 lei.

*Pentru Serviciul de Supraveghere de Stat a Sănătății Publice:* Salariul de funcție al unui medic cu o vechime în specialitate de până la 10 ani va constitui 3800 lei, iar în condițiile realizării indicatorilor de performanță – cel puțin 4940 lei. Salariul de funcție al unui asistent medical cu o vechime în specialitate de până la 10 ani va constitui 3100 lei, iar în condițiile realizării indicatorilor de performanță – cel puțin 4030 lei.

*Pentru Centrele de recuperare, reabilitare și plasament pentru copii:* Salariul de funcție al unui medic cu o vechime în specialitate de până la 10 ani va constitui 3800 lei, iar în condițiile realizării indicatorilor de performanță – cel puțin 4940 lei. Salariul de funcție al unui asistent medical cu o vechime în specialitate de până la 10 ani va constitui 3200 lei, iar în condițiile realizării indicatorilor de performanță – cel puțin 4160 lei.

*Pentru Centrul Național de Management în Sănătate și Centrul Național de Medicină Sportivă ”Atletmed”:* Salariul de funcție al unui medic cu o vechime în specialitate de până la 10 ani va constitui 3800 lei, iar în condițiile realizării indicatorilor de performanță – cel puțin 4940 lei. Salariul de funcție al unui asistent medical cu o vechime în specialitate de până la 10 ani va constitui 3000 lei, iar în condițiile realizării indicatorilor de performanță – cel puțin 3900 lei.

De asemenea angajații vor putea în continuare să beneficieze și de alte garanții și plăți/norme salariale, conform legislației în vigoare, inclusiv de ajutor material anual.

Conform mecanismului propus, medicii rezidenți vor beneficia de un salariu de funcție de 2000 lei, la care se vor adăuga și alte garanții salariale prevăzute de legislația în vigoare și un spor de cel puțin 30% din salariul de funcție pentru indicatorii de performanță îndepliniți.

De majorările salariale menționate vor beneficia circa 3480,25 funcții real ocupate la 01 ianuarie 2017.

În scopul eficientizării utilizării surselor financiare preconizate pentru salariu în cadrul instituțiilor vizate vor fi revizuite schemele de încadrare în scopul stabilirii necesității reale a funcțiilor, prin reducerea la necesitate a funcțiilor vacante sau reprofilarea unor funcții ineficiente.

***Elaboratorii proiectului***

Proiectul a fost elaborat de Ministerul Sănătăţii.

***Rezultatele scontate:***

În scopul atragerii şi menţinerii specialiştilor din instituţiile medico-sanitare publice vizate, unde se resimte cel mai mult lipsa specialiștilor, primordial este nevoie de a majora nivelul de salarizare a angajaților. Astfel, modificările propuse vor permite de a mări responsabilitatea angajaţilor, vor contribui la ameliorarea situaţiei privind asigurarea cu cadre medicale, la micşorarea fluctuaţiei cadrelor, menținerii și motivării tinerilor specialişti și vor spori calitatea asistenței medicale acordate populației Republicii Moldova.

Autorii propun aprobarea proiectului Hotărîrii Guvernului.

 **Ministrul Sănătății Ruxanda GLAVAN**